Z A P I S N I K
2. sjednice Vijeća Mjesnog odbora Mimara
održane 1. srpnja 2021. godine
u prostorijama MO Mimara, Vodnikova 15, s početkom u 18,00 sati

Prisutni članovi Vijeća Mjesnog odbora Mimara: Iva Špoljar Šarić, Lina Budak, Ana Podnar, Nada Jagetić i Boris-Neven Beker.

Pri prvom ulasku u prostor od strane novih članova Vijeća konstatirano je sljedeće:

· Ploča na ulazu u haustor zgrade (na Vodnikovoj ulici) je postavljena previsoko i potrebnu ju je spustiti na razinu ostalih ploča kako bi bila vidljivija.
· Ne postoji sandučić za primanje pošte.
· Dostavljenim ključevima (4 komada) nije moguće otključati jednu prostoriju (ured gdje se nalazi računalo) niti 2 ormara.
· Prostor je općenito u dobrom i urednom stanju, sanitarije su čiste i ima WC papira.
· Utvrđeno je stanje plinskog brojila (908,33 m3), a brojilo struje nismo pronašli.
· Utvrđeno je da je u WC-u prisutan novi bojler, ali nigdje nismo pronašli jedince klime – iako je na stranicama grada vidljivo da je na „nabavu i ugradnju bojlera i klima uređaja u objekt Mjesnog odbora Mimara“ (status: provedeno) utrošeno 32.966,00 kn.
· Prostor koriste razni korisnici svako popodne, pa smo tako ovaj puta zamolili udrugu Reda čuvara Grada Zagreba da nam ustupi prostor kako bi mogli održati sjednicu. Potrebno je hitno riješiti problem zauzetosti prostora kako bi mogli održavati sjednice Vijeća u popodnevnim satima.
· Na vratima prostora nalazi se previše informacija, pa je nepregledno, a za kontakt se građane upućuje na mail Gradske četvrti Donji grad, dok bi bilo primjerenije da se ovdje navodi mail ovog Vijeća: mo_mimara@zagreb.hr


Predsjednica Vijeća Mjesnog odbora Mimara pozdravlja prisutne i konstatira da je na sjednici nazočno 5 od ukupno 5 članova Vijeća, čime su stečeni uvjeti za raspravu i pravovaljano odlučivanje.
Prije utvrđivanja dnevnog reda, predsjednica Vijeća Mjesnog odbora Mimara otvara raspravu o zapisniku s konstituirajuće sjednice Vijeća Mjesnog odbora Mimara. 
Kako primjedbi na zapisnik nije bilo, Vijeće jednoglasno prihvaća zapisnik s konstituirajuće sjednice Vijeća.


DNEVNI RED


1.  Prisega g. Borisa-Nevena Bekera koji nije bio na konstituirajućoj sjednici
2.  Problem okupljanja mladih na Marulićevom i Mažuranićevom trgu
3.   Razno


AD 1/ Gospodin Boris-Neven Beker, koji nije bio na konstituirajućoj sjednici, prisegnuo je za člana Vijeća Mjesnog odbora Mimara.





AD 2/ Članovi MO Mimara su raspravljali o problemu okupljanja mladih na Marulićevom trgu, kao i na Mažuranićevom trgu i u Crnatkovoj ulici. Članovi MO Mimara jednoglasno traže da se poštuje Zakon o prekršajima protiv javnog reda i mira na trgovima i ulicama te da komunalno redarstvo i policija rade svoj posao i riješe problem koji muči stanare MO Mimara.


AD 3/ Članovi MO Mimara su upoznati s mailom MO Mimara i kontaktima u Područnom odsjeku Donji grad. U nastavku se raspravljalo o nizu problema na području MO Mimara te došli do sljedećih zaključaka:

1. Članovi MO Mimara traže od Područnog odsjeka Donji grad da im se dostave važeća rješenja svih korisnika koji trenutno koristi prostor MO Mimara. Potrebno je hitno riješiti problem zauzetosti prostora (https://aktivnosti.zagreb.hr/gradske-cetvrti-19/donji-grad/mjesni-odbori-13087/9-mjesni-odbor-mimara/raspored-koristenja-prostora-13185/13185) kako bi mogli održavati sjednice Vijeća u popodnevnim satima.

2. Članovi MO Mimara traže od Područnog odsjeka Donji grad da im se dostavi stanje aktivnosti na području MO-a budući da postoji razilaženje od stanja navedenog na web stranici Grada Zagreba (https://aktivnosti.zagreb.hr/projekti/7?cetvrtid=1&odborid=9&statusid=&pojam=) i stvarnosti, npr.  nepostojanje klima uređaja u objektu Mjesnog odbora Mimara.

3. Članovi MO Mimara traže od nadležnih službi (ZET) da se riješi problem trešnje tramvajske pruge u Mihanovićevoj te na križanju Savske i Vodnikove ulice. Članovi MO Mimara su u posjedu dopisa od 22. travnja 2020. u kojem se isto tražilo (u prilogu), no problem očito nije riješen. 

4. Članovi MO Mimara traže od nadležnih službi (policija, Sektora za promet Gradskog ureda za prostorno uređenje, izgradnju Grada, graditeljstvo, komunalne poslove i promet) kontrolu funkcionalnosti semafora na križanju Vodnikove i Runjaninove ulice u pogledu signalizacije prelaza pješaka. 

5. Članovi MO Mimara traže od nadležnih službi (Zrinjevac) da se provjeri zašto nikad nije posađeno novo stablo na uglu Vodnikove i Runjaninove kod Ministarstva kulture.

6. Članovi MO Mimara traže od nadležnih službi da stave srednjoškolsko igralište u Klaićevoj ulici u sustav redovitog održavanja Podružnice Zrinjevac. Članovi MO Mimara su u posjedu dopisa od 25. ožujka 2015. u kojem se isto tražilo, no tada je odgovor Gradskog ureda za prostorno uređenje, izgradnju Grada, graditeljstvo i komunalne poslove i promet te Gradskog ureda za obrazovanje, kulturu i šport bio da je za uređenje tog igrališta nadležna I. Tehnička škola Tesla, Zagreb, Klaićeva 7. (odgovor u prilogu).

7. Članovi MO Mimara napominju da bi navedeno srednjoškolsko igralište u Klaićevoj ulici trebalo potpuno preurediti i staviti u bolju funkciju za korištenje učenika i građana, s posebnim naglaskom na sigurnost u večernjim satima, te da se navedene aktivnosti svakako ugrade u budući proračun gradske četvrti i mjesnog odbora. 

8. Članovi MO Mimara traže od nadležnih službi da se postave dodatni držači za bicikle ispred OŠ Izidor Kršnjavi budući da sadašnji nisu dostatni. 

9. Članovi MO Mimara prosljeđuju upite i negodovanje brojnih stanara Mažuranićevog trga vezano za manifestaciju Caffe de Matoš (organizator: Jarun Park d.o.o.) koja se od 14. lipnja odvija na Mažuranićevom trgu i ometa javni red i mir stanara, pogotovo u kasnim večernjim i noćnim satima, a njen smisao nije jasan niti ide u korist stanara. Članovi MO Mimara traže da im se objasni koji je javni interes ove manifestacije te traže od nadležnih službi (policija, komunalni ured) da češće kontroliraju razinu buke u večernjim i noćnim satima. 

Isto tako, članovi MO Mimara traže od Povjerenstva za davanje površina javne namjene u zakup i na drugo korištenje, kao radnog tijela gradonačelnika Grada Zagreba, da organizatoru uskrati izdavanje 2. rješenje za spornu manifestaciju za razdoblje od 15. srpnja 2021. do 8. rujna 2021. (1. rješenje je izdano 17. svibnja 2021. za razdoblje od 14. lipnja 2021. do 14. srpnja 2021. - u prilogu). 






Zapisnik vodila: Iva Špoljar Šarić


Predsjednica Vijeća
Mjesnog odbora Mimara

Iva Špoljar Šarić, v.r.

Klasa: 026-02/21-002/1044
Urbroj: 251-06-11-109-21-2
Zagreb, 01. srpnja 2021.

